กระทรวงมหาดไทย ขับเคลื่อนสนองนโยบายรัฐบาลแก้ปัญหาขยะอย่างเป็นระบบ “จังหวัดสะอาด”
กระทรวงมหาดไทย เดินหน้าขับเคลื่อนสนองนโยบายรัฐบาลในการแก้ไขปัญหาขยะอย่างเป็นระบบ จัดทำ “แผนปฏิบัติการจัดการขยะมูลฝอยชุมชน “จังหวัดสะอาด” ประจำปี พ.ศ. 2561  ขณะที่หลายจังหวัดบูรณาการความร่วมมือกับหลายภาคส่วน รวมทั้งประชาชนในพื่นที่ดำเนินการแก้ไขปัญหาจนเป็นผลสำเร็จ  

กระทรวงมหาดไทย สนองนโยบายของรัฐบาลในการดำเนินการแก้ไขปัญหาขยะทั้งประเทศ โดยให้จังหวัดขับเคลื่อนผ่านกลไกความร่วมมือจากทุกภาคส่วนในลักษณะ “ประชารัฐ” ภายใต้หลักการ “3Rs หรือ 3ช คือ Reduce - ใช้น้อย Reused – ใช้ช้ำ Recycle - นำกลับมาใช้ใหม่” เริ่มตั้งแต่ต้นทาง คือ การลดปริมาณขยะและการส่งเสริมการคัดแยกขยะมูลฝอย ณ แหล่งกำเนิด กลางทาง คือ การเพิ่มประสิทธิภาพการเก็บและขนขยะมูลฝอยขององค์กรปกครองส่วนท้องถิ่นอย่างมีประสิทธิภาพ และปลายทาง คือ ขยะมูลฝอยได้รับการกำจัดอย่างถูกต้องตามหลักวิชาการ 
ทั้งนี้ ได้มีการจัดทำแผนปฏิบัติการจัดการขยะมูลฝอยชุมชน “จังหวัดสะอาด” ประจำปี พ.ศ. 2561 ขึ้น สะท้อนให้เห็นถึงความก้าวหน้าในการขับเคลื่อนนโยบายของรัฐบาลในเรื่องของการบริหารจัดการขยะมูลฝอยอย่างเป็นระบบ ส่งเสริมและพัฒนาบทบาทขององค์กรปกครองส่วนท้องถิ่นให้สามารถบริหารจัดการตนเองได้อย่างมีประสิทธิภาพ 
จังหวัดลพบุรี ก็เป็นอีก 1 จังหวัดที่ดำเนินการขับเคลื่อนตามแนวทางดังกล่าวจนเกิดผลเป็นรูปธรรม โดยนายสุปกิต โพธิ์ปภาพันธ์ ผู้ว่าราชการจังหวัดลพบุรี กล่าวว่า ได้มีการขับเคลื่อนแนวทางการบริหารจัดการขยะในแต่ละพื้นที่ให้เกิดผลเป็นรูปธรรม ซึ่งจากการดำเนินการที่ผ่านมา ประชาชนให้ความร่วมมือเป็นอย่างดี

เช่นเดียวกับที่จังหวัดอ่างทอง ก็ได้มีแนวทางการนำยางรถยนต์ที่ไม่ใช้แล้วนำมาสร้างประโยชน์และก่อให้เกิดรายได้เพิ่มให้กับชุมชน โดย พ.จ.อ.ไชยรัตน์ วรรณอุบล ปลัดเทศบาลตำบลโพสะ กล่าวว่า เริ่มแรกมีแนวความคิดในการนำขยะมารีไซเคิล จึงเกิดโครงการบริหารจัดการขยะต้นทาง ซึ่งเริ่มจากกิจกรรมชุดเฉพาะกิจสายด่วนรีไซเคิล  กิจกรรมรีไซเคิลยางรถยนต์ ลดยุง ลดมลพิษ เป็นมิตรกับสิ่งแวดล้อม  และกิจกรรมถังพ่อพอเพียง ซึ่งโครงการรีไซเคิลยางรถยนต์ ได้มีการนำยางรถยนต์ที่เหลือใช้นำมาทำเป็นกระถางปลูกต้นไม้และต่อมาก็ได้มีการพัฒนาต่อยอดเป็นนวัตกรรมอื่นๆ อีกมากกว่า 50 ชิ้นงาน ไม่ว่าจะเป็นชุดชายหาด จักรยานยนต์ชอบเปอร์ ชั้นวางของ เป็นต้น พร้อมกันนี้ ยังเปิดเป็นศูนย์เรียนรู้การทำสิ่งประดิษฐ์จากยางรถยนต์รีไซเคิล ให้กับผู้สนใจศึกษาดูงานเพื่อเป็นแนวทางในการจัดการกับยางรถยนต์เก่าที่สามารถสร้างมูลค่าเพิ่มเป็นรายได้กลับไปสู่ชุมชน รวมทั้งยังมีแนวความคิดที่จะขอจดเป็นลิขสิทธิ์ด้วย 
การแก้ไขปัญหาเรื่อง ขยะ ให้เกิดผลเป็นรูปธรรมและเป็นระบบ ต้องเริ่มจากการสร้างจิตสำนึกให้ทุกคนได้รู้จักรับผิดชอบในการรักษาความสะอาด โดยเริ่มตั้งแต่ภายในบ้านตัวเองและนอกบ้าน การรักษาความสะอาดถนน ทางสาธารณะ และสถานที่ทำงานต่างๆ ซึ่งเป็นแนวทางที่ทุกภาคส่วน รวมทั้งประชาชนทุกคนต้องนำไปใช้เป็นแนวทางปฏิบัติอย่างจริงจัง